Firmy Grit a Seyfor spájajú sily, aby podporili rozvoj digitalizácie na Slovensku
19. apríla 2023
Technologická skupina Seyfor Slovensko, a.s., ktorá stojí za vývojom podnikových a účtovných softvérov, nadviazala oficiálne partnerstvo so spoločnosťou Grit, ktorá automatizuje tok dokladov, peňazí a tovaru. Spoločne chcú osloviť väčší trh a podporovať digitalizáciu a automatizáciu.
Dvojciferná inflácia aj silné konkurenčné prostredie na trhu aktuálne núti podnikateľov hľadať cesty, ako eliminovať prevádzkové náklady. Jednou z ciest je zavádzanie digitalizácie a automatizácie.

„V roku 2023 je už štandardom mať podnikový systém, v ktorom firma riadi väčšinu agendy naprieč oddeleniami – obchod, účtovníctvo alebo dochádzku. Tento základný balíček je možné prepojiť s ďalšími nástrojmi, ktoré pomáhajú s automatizáciou konkrétnych úkonov. Účtovníci napríklad ocenia zavedenie EDI komunikácie, vďaka ktorej odosielajú a prijímajú doklady len elektronicky v štandardizovanom formáte, takže ich nemusia ručne prepisovať,“ hovorí Lubomír Veselý, riaditeľ firmy Grit.

Rýchlejšia implementácia EDI pre firmy, ktoré používajú Money ERP
Práve na plnohodnotnom využití EDI komunikácie stojí novo začatá spolupráca firiem Grit a Seyfor Slovensko, a.s. Podnikový systém Money ERP vyvinutý Seyforom je pripravený na podporu EDI komunikácie. Vďaka tomu nie je nutné stavať EDI prepojenie s ERP systémom zvlášť pre každého zákazníka – nové štandardizované riešenie je už súčasťou Money ERP.

Tým sa významne uľahčuje a urýchľuje zavedenie elektronickej výmeny dát vo firmách. Môžu ju začať používať až trikrát rýchlejšie než v prípade ERP systémov bez tejto podpory. Spoločnosť Seyfor Slovensko, a.s. pracuje s podporou Gritu na ďalšom vývoji EDI modulu pre Money ERP, ktorý v budúcnosti rozšíri možnosti využitia dát zdieľaných cez EDI a zautomatizuje ďalšie činnosti v rámci podnikového systému.

„Z môjho pohľadu je dobré, keď medzi sebou dodávatelia nesúperia, ale spoja sa, aby zákazníkovi poskytli čo najlepší servis. S Gritom nás spája nielen portfólio zákazníkov, ale aj firemná filozofia a smerovanie k digitalizácii a automatizácii,“ hovorí riaditeľ Seyforu Martin Cígler.

Spolupráca oboch firiem by nemala byť len na úrovni produktu. Firmy si od nej sľubujú, že sa svojim zákazníkom stanú strategickými partnermi na ceste za digitalizáciou. Chcú české firmy vzdelávať a ukazovať im ďalšie možnosti, ako využívať automatizáciu naplno a odbúravať rutinné procesy. 

„Zo spojenia našich produktov, ľudí a know-how bude ťažiť predovšetkým zákazník. Naše partnerstvo so sebou prináša kvalitnejšiu a stabilnejšiu službu, ktorá sa premietne do úspornejšej každodennej prevádzky firiem a ich vyššej konkurencieschopnosti na trhu,“ hovorí Lubomír Veselý, riaditeľ Gritu.


O spoločnosti Grit
Grit je popredný poskytovateľ cloudových služieb, ktoré firmám pomáhajú s automatizáciou toku dokladov, tovaru a peňazí. Medzi jeho klientov patrí napríklad Sintra, Globus Zvolen, Hubert J.E., Datart, Gurlex, Topvar alebo Hagard:Hal. Grit je lídrom v odbore EDI komunikácie. Viac informácií nájdete na www.grit.eu. 

O spoločnosti Seyfor Slovensko, a.s.
Seyfor Slovensko, a.s. sa radí k veľkým európskym dodávateľom ICT riešení, v Českej republike je najväčším výrobcom účtovných, ERP a mzdových a personálnych systémov. Spoločnosť má vyše 1 600 zamestnancov vo ôsmich krajinách a celosvetovo obsluhuje zákazníkov v 38 štátoch. Seyfor, ktorý predtým vystupoval pod značkou Solitea, uskutočnil v posledných rokoch desiatky významných akvizícií IT firiem. Viac informácií nájdete na www.seyfor.com. Viac informácií o Money ERP nájdete tu.
	

